Westerplatte

Westerplatte je poluotok na obali Baltičkog mora, odnosno Gdanjskog zaljeva, smješten sjeverno od grada Gdanjsk, odnosno na ušću Mrtve Visle, jedne od rijeka u estuariju Visle koja služi kao lučki kanal. Najpoznatiji je po tome što je bio poprište obrane Westerplattea, koju se često navodi kao prvu bitku Drugog svjetskog rata. Do nje je došlo zahvaljujući tome što je predratna Poljska na njemu, iako je Westerplatte formalno pripadao nezavisnom Slobodnom Gradu Danzigu, temeljem međunarodnih sporazuma od 1925. godine držala garnizon, a koji je postao jedan od prvih ciljeva njemačkih snaga prilikom invazije Poljske. Iako je garnizon nakon nekoliko dana prisiljen na predaju, njegova uporna obrana je kasnije postala predmetom brojnih referenci u poljskoj kulturi, a na samom Westerplatteu je poslije rata sagrađen muzej ili niz spomenika.